Diari Oficial de la Generalitat Valenciana


Sumari del DOGV 3203, del 13-03-1998 (1998/1759)

RESOLUCIÓ de 26 de gener de 1998, de la Sotssecretaria de Justícia, per la qual es convoquen a concurs de trasllat, llocs vacants d'oficials, auxiliars i agents de l'administració de Justícia.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3203

Data del DOGV
:   13-03-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/1759


Data del document
:   26-01-1998

Organisme emissor
:   Conselleria de Benestar Social

Tipus de document
:   Resolució

RESOLUCIÓ de 26 de gener de 1998, de la Sotssecretaria de Justícia, per la qual es convoquen a concurs de trasllat, llocs vacants d'oficials, auxiliars i agents de l'administració de Justícia. [1998/X1759]
  
Vist que hi ha vacants a l'administració de Justícia llocs de treball de nova creació dels cossos nacionals d'oficials, auxiliars i agents de l'administració de Justícia dotats pressupostàriament, escau la seua convocatòria en concurs de trasllat, d'acord amb el que estableixen els articles 455 i 494 de la Llei Orgànica 6/1985, d'1 de juliol, del Poder Judicial, i el capítol III del títol IV del Reglament Orgànic dels cossos d'oficials, auxiliars i agents de l'administració de Justícia, aprovat pel Reial Decret 249/1996, de 16 de febrer.
  
Per tant, s'ha disposat convocar un concurs per a la provisió dels llocs que es relacionen a l'annex I d'acord amb les següents bases:
  
Primera. Llocs que es poden sol·licitar
  
1. Podran prendre part en aquest concurs i sol·licitar les vacants de llocs de treball d'oficials, auxiliars i agents de l'Administració de Justícia, els funcionaris pertanyents als esmentats cossos, siga la que siga la seua situació administrativa, excepte els suspensos que no hagueren finalitzat el període de suspensió, sempre que complisquen les condicions per concursar segons el que estableix l' art. 57 del Reial Decret 249/1996, de 16 de febrer.
  
2. Podran sol·licitar qualsevol dels llocs inclosos a l'annex I, sempre que complisquen els requisits generals exigits en la data de finalització del termini de presentació de sol·licituds.
  
Les esmentades vacants s'identificaran pel codi de centre de destinació, relació de llocs de treball i número d'ordre del lloc de treball.
  
3. També es podran sol·licitar els llocs que queden vacants en les relacions de llocs de treball de l'administració de Justícia com a conseqüència de la resolució d'aquest concurs, les quals s'incorporaran en concepte de resultes a les vacants ofertades, excepte si es pretenen amortitzar per modificació de la plantilla orgànica o per reordenació d'efectius d'un centre de treball, o que radiquen en jutjats i tribunals amb seu al País Basc, perquè no convoca simultàniament concurs de trasllats aquesta comunitat autònoma.
  
Els llocs de treball, hauran d'identificar-se pel codi de centre de destinació, relació de llocs de treball i número d'ordre de lloc de treball (mai no pel número d'ordre de convocatòria), la qual cosa es necessària per identificar el lloc sol·licitat. Només amb la sol·licitud d'un lloc de treball d'un òrgan demanat, s'entenen demanades totes les vacants del cos existents en el dit òrgan.
  
Per tal que els possibles sol·licitants puguen exercir el dret que se'ls reconeix de sol·licitar les resultes produïdes per la resolució del concurs, des de la data de publicació d'aquesta resolució i durant el període de presentació de sol·licituds, s'exposaran als taulers d'anuncis de la Sotssecretaria de Justícia, c/ Historiador Chabàs, núm. 2 de València, en la Sotssecretaria de Justícia, Av. Maissonave, núm. 9-5è-B d'Alacant, i en la Direcció Territorial de Benestar Social, Pl. Mª Agustina, nº 1-3r, de Castelló, la següent documentació que permeta identificar i sol·licitar adequadament els llocs:
  
Relació de llocs de treball de l'Administració de Justícia de la mateixa naturalesa que els convocats, que poden sol·licitar-se indicant-hi centre de destinació, relació de llocs i número d'ordre dels llocs en qüestió.
  
Segona. Requisits i condicions de participació
  
1. Els funcionaris dels cossos d'oficials, auxiliars i agents de l'administració de Justícia sols podran participar si en la data de finalització del termini de presentació d'instàncies ha transcorregut un any des de la presa de possessió en el seu actual lloc de treball definitiu (art. 57.c del Reial Decret 249/1996).
  
2. Els funcionaris en servei actiu amb destinació provisional en els òrgans que s'hi oferten estaran obligats a participar en aquest concurs.
  
En el cas que no obtingueren destinació en concurs, se'ls atribuirà el desenvolupament provisional d'un lloc corresponent al seu cos.
  
3. Els funcionaris que se troben en les situacions de excedència voluntària establertes a l'art. 34 lletres b) i c) del Reial Decret 249/1996 (excedències per agrupació familiar i per interès particular), sols podran participar en el concurs si en la data de finalització del termini de presentació de sol·licituds han transcorregut 2 anys com a mínim des que foren declarats en aquesta situació.
  
4. Els funcionaris en situació de excedència per cura de fills d'acord amb el que disposa l'art. 35 del Reial Decret 249/1996, sols podran concursar si ha transcorregut 1 any des de la presa de possessió de l'última destinació definitiva.
  
5. Els excedents forçosos, els suspensos definitius que hagueren perdut el seu lloc de treball i els excedents voluntaris de l'art. 34. a) del Reglament Orgànic aprovat pel Reial Decret 249/ 1996, gaudiran, per aquest ordre, la primera vegada que s'anuncie a concurs vacant del cos en la mateixa localitat on servien quan es va produir el seu cessament en el servei actiu, de dret preferent per ocupar-la. Per a exercir aquest dret caldrà sol·licitar totes les vacants que s'oferten en la localitat per a la qual s'exerceix la preferència.
  
6. No podrà adjudicar-se als funcionaris un lloc de treball corresponent al mateix centre on es troben destinats amb l'excepció prevista a l'art. 52.c) del Reial Decret 249/1996, de 16 de febrer, el qual regula la reordenació d'efectius.
  
Tercera. Barems
  
La valoració de mèrits per a l'adjudicació dels llocs de treball es farà d'acord amb el barem establert per a valorar l'antiguitat, el coneixement del valencià i els coneixements informàtics en els llocs per als quals se n'establirà.
  
1. Antiguitat. Pels serveis efectius en el cos s'atorgarà 1 punt per cada any complet de serveis i es computaran proporcionalment els períodes inferiors (0'0027777 per dia, establint-se els mesos com de 30 dies).
  
2. Coneixement oral i escrit de valencià.
  
Per a la provisió dels llocs de treball continguts l'annex I, el coneixement del valencià serà valorat de la següent forma, en els termes de la disposició addicional 2a del Reial Decret 249/1996, de 16 de febrer:
  
a) Certificat de grau elemental, oral i escrit: dos punts.
  
b) Certificat de grau mitjà, oral i escrit: quatre punts.
  
c) Certificat de grau superior, oral i escrit: sis punts.
  
Per valorar aquests coneixements s'haurà d'aportar un certificat expedit per la Junta Qualificadora de Coneixements de Valencià, o un títol homologat segons l'Ordre de 16 d'agost de 1994, de la Conselleria d'Educació i Ciència, modificada per Ordre de 22 de desembre de 1995, de la Conselleria de Cultura, Educació i Ciència, sobre certificats de coneixements de valencià.
  
3. Coneixements informàtics
  
En els llocs que cal proveir que comporten especials coneixements informàtics i que s'assenyalen en les relacions de llocs sol·licitables, tant de l'annex I com de resultes, a aquells qui acrediten mitjançant una fotocòpia compulsada de certificació oficial dels esmentats coneixements, se'ls atorgarà, a aquests sols efectes, fins 6 punts, a més de l'antiguitat o dels punts obtinguts pel coneixement del valencià, d'acord amb el que estableix l'apart 10 de l'article 54 del Reial Decret 249/1996, de 16 de febrer. A aquest efecte, es tindran en compte els següents criteris:
  
1r. Certificat oficial d'assistència i aprofitament de cursos d'informàtica, expedits pel Ministeri d'Educació i Cultura, Ministeri de Justícia, Ministeri per a les Administracions Públiques, Ministeri de Treball i Afers Socials, Comunitats Autònomes amb competència en la matèria i centres homologats, 0'50 punts per curs, amb un màxim de dos punts.
  
2n. Títols de Formació Professional II o III grau, especialitat Informàtica, Diplomatura en Informàtica, quatre punts.
  
3r. Llicenciatura en Informàtica i cursos d'informàtica homologats per la Sotssecretaria de Justícia de la Generalitat Valenciana, sis punts.
  
Aquests criteris no tindran caràcter acumulatiu. En cas que el funcionari al·legue coneixements informàtics aplicables a dos o més criteris, es considerarà únicament aquell que li atorgue major puntuació.
  
Quarta. Model i terminis de presentació de sol·licituds
  
1. Els funcionaris destinats definitivament en jutjats o tribunals de la Comunitat Valenciana, així com els que es troben en situació de serveis especials i excedents per cura de fill que tenen reservat el seu lloc de treball, que estiguen interessats en els llocs que s'oferten en aquest concurs, presentaran la seua sol·licitud ajustada al model V-I publicat com a annex II d'aquesta Resolució, en el termini de 10 dies naturals següents al de la publicació d'aquesta convocatòria al Boletín Oficial del Estado.
  
2. Els funcionaris destinats en llocs de treball d'altres cossos de l'administració de Justícia o d'altres administracions que es troben en excedència de l'art. 34. lletra a) del Reial Decret 249/1996, de 16 de febrer, en els cossos d'oficials, auxiliars i agents, que vulguen sol·licitar llocs ofertats en aquest concurs com a oficial, auxiliar o agent, utilitzaran el model V-2 publicat com a annex II d'aquesta resolució en el termini de 10 dies naturals següents al de la publicació d'aquesta resolució al Boletín Oficial del Estado.
  
3. La resta de sol·licitants qui vulguen participar en aquest concurs, com els excedents forçosos, tot i que tingueren un destinació provisional, els suspesos definitius que hagueren perdut el seu lloc de treball, els participants amb destinació provisional per haver reingressat al servei actiu, així com la resta d'excedents voluntaris per agrupació familiar o per interès particular, utilitzaran el model V-3 publicat com a annex II d'aquesta resolució en el termini de 10 dies naturals següents al de la publicació d'aquesta resolució al Boletín Oficial del Estado.
  
4. Totes les sol·licituds, adreçades al sotssecretari de Justícia, hauran de tenir entrada en el Registre General de la Sotssecretaria de Justícia, c/ Historiador Chabàs, núm. 2, de València, o en la Sotssecretaria de Justícia, Av. Maissonave, núm. 9-5è-B, d'Alacant, o en la Direcció Territorial de Benestar Social, Pl. Mª Agustina, nº 1-3r, de Castelló.
  
5. Les sol·licituds podran trametre's també en la forma prevista en l'art. 38 de la Llei de Règim Jurídic de les Administracions Públiques i del Procediment Administratiu Comú.
  
Les que es presenten en les oficines de correus s'enviaran en qualsevol de les dues modalitats següents:
  
a) Per correu ordinari, i en aquest cas haurà de tenir entrada en els registres esmentats a la base quarta, punt 4t, abans de la data de finalització del termini de presentació d'instàncies.
  
b) Per correu certificat, i en aquest cas es presentaran a les oficines de correus en sobre obert per ser datades i segellades pel funcionari de correus abans de ser trameses. Els participants en el concurs hauran d'enviar la instància que continga el segell de l'oficina de correus, sense que puga admetre's passat el termini de presentació d'instàncies aquella que no complisca aquest requisit, tot i que posteriorment es pogués acreditar aquest punt.
  
6. Els excedents voluntaris per interès particular adjuntaran a la seua sol·licitud declaració de no haver estat separats de qualsevol de les administracions públiques.
  
7. La sol·licitud per a prendre part en aquest concurs serà única per a cada funcionari participant, tot i que se sol·liciten llocs radicats al àmbit territorial del Ministeri de Justícia o radicats al territori de les Comunitats Autònomes de Catalunya, Andalusia, Canàries i Galícia, i que, per tant, figuren en les convocatòries que, simultàniament a aquesta, realitzen el Ministeri de Justícia i els governs autònoms i que es publiquen al Boletín Oficial del Estado i als butlletins oficials de les comunitats autònomes respectives.
  
De la mateixa manera, mitjançant només una instància hauran d'optar per participar des del cos en què el funcionari es trobe en actiu, o reingressar al servei actiu en un altre cos del qual formen part com a excedents.
  
Com que són irrenunciables les destinacions obtingudes a instància del funcionari, en cas d'obtenir destinació el reingressat al servei mitjançant concurs de trasllat, passarà automàticament a excedència en el cos en el qual es trobava en actiu, per la qual cosa la seua destinació actual s'oferirà com a lloc vacant en concepte de resultes.¡
  
8. La sol·licitud formulada serà vinculant per al peticionari una vegada transcorregut el període de presentació d'instàncies.
  
Cinquena. Peticions condicionades
  
En cas d'estar interessats en les vacants que s'anuncien per a una mateixa província dos funcionaris pertanyents als cossos d'oficials, auxiliars i agents, podran condicionar la seua petició al fet que tots dos obtinguen destinació en la mateixa província i s'entendran en cas contrari anul·lades les peticions condicionades efectuades per ambdós. Els funcionaris que s'acolliran a aquesta petició condicional, hauran de concretar-ho en la seua instància i adjuntar-hi fotocòpia de la petició de l'altre funcionari.
  
En cas que no s'aportara la fotocòpia de la instància del 2n concursant, s'entendrà anul·lada la petició condicionada feta per ambdós.
  
Els funcionaris que s'acolliran a aquesta base, hauran d'agrupar els llocs que condicionen en els primers números d'ordre de preferència de la sol·licitud i posar tot seguit la resta dels no condicionats.
  
Sisena. Tramitació
  
El Servei de Recursos Humans de la Sotssecretaria de Justícia farà la gravació en el procés informàtic de totes les sol·licituds de participació en aquest concurs que hagen tingut entrada dins del termini.
  
Finalitzat l'esmentat procés, es farà la baremació en base a les dades que figuren a l'annex III d'aquesta convocatòria.
  
Aquest annex III de cada participant es farà arribar als sol·licitants mitjançant enviament a la seu de l'òrgan de destinació actual del funcionari o al seu domicili si es trobara en excedència per interès particular, per cura de fills o per agrupació familiar, per a la qual cosa haurà de fer-se constar a la sol·licitud el domicili de notificació.
  
Els funcionaris interessats expressaran en el termini de 10 dies la seua conformitat amb les dades existents a l'annex III o la seua disconformitat amb alguna d'elles i en sol·licitaran la correcció, per a la qual cosa hauran d'aportar en l'esmentat termini la prova documental oportuna i fotocòpia segellada de la instància que van presentar al seu dia, tot això d'acord amb el que estableix l'art. 71.1 de la Llei de Règim Jurídic de les Administracions Públiques i del Procediment Administratiu Comú. Una vegada signat l'apartat corresponent, serà tornat al Servei de Recursos Humans de la Sotssecretaria de Justícia com a prova de conformitat o no amb les dades obrants a l'esmentat annex III.
  
La no devolució de l'annex III en el termini establert s'entendrà com a mostra de conformitat i acceptació de les dades que s'hi continguen.
  
Setena. Adjudicació
  
1. L'ordre de prioritat per a l'adjudicació dels llocs de treball s'establirà d'acord amb la puntuació total obtinguda segons els barems de la base tercera.
  
2. En cas d'empat en la puntuació total, s'acudirà per a dirimir-lo a l'ordre escalafonal del funcionari.
  
Vuitena. Caràcter de les destinacions adjudicades
  
1. Els trasllats que es deriven de la resolució d'aquest concurs tindran la consideració de voluntaris als efectes prevists al Reial Decret 236/1988, de 4 de març, sobre indemnitzacions per raó del servei.
  
2. Les destinacions adjudicades seran irrenunciables.
  
Novena. Resolució i termini de possessió
  
1. Aquesta convocatòria es resoldrà per Resolució del sotssecretari de Justícia, de forma coordinada amb el Ministeri de Justícia i els òrgans competents de les comunitats autònomes de Catalunya, Andalusia, Canàries i Galícia, de manera que es publique simultàniament al Diari Oficial de la Generalitat Valenciana i al Boletín Oficial del Estado. En el cas de que aquesta simultaneïtat no és possible, els terminis es computaran des de l'endemà de la publicació al Boletín Oficial del Estado.
  
2. La Resolució expressarà el lloc d'origen dels interessats a qui se'ls adjudique una destinació i la seua localitat, així com la seua situació administrativa si és distinta a la d'actiu i el lloc adjudicat a cada funcionari amb referència al centre de treball i localitat.
  
3. El termini per a prendre possessió de la nova destinació obtinguda se trobarà dins de l'establert en l'art. 55 del Reglament Orgànic aprovat pel Reial Decret 249/1996, de 16 de febrer, però quan tinga lloc dins de la mateixa població, haurà de fer-se en els vuit dies naturals següents al cessament.
  
4. El termini per a la presa de possessió començarà a comptar-se a partir de l'endemà del cessament, el qual haurà de fer-se dins dels 3 dies següents a la publicació de la resolució al Boletín Oficial del Estado.
  
5. Si la Resolució comporta reingrés al servei actiu, el termini de presa de possessió haurà de computar-se des de l'esmentada publicació.
  
6. El còmput dels terminis possessoris començarà quan finalitzen els permisos o llicències que es troben gaudint els funcionaris, excepte si per circumstàncies excepcionals degudament motivades se suspèn o revoca el seu gaudi.
  
Diez. Recursos
  
Contra aquesta resolució, que exhaureix la via administrativa, es podrà interposar, amb una comunicació preceptiva prèvia a aquesta Sotssecretaria de Justícia, el recurs contenciós administratiu davant la Sala del Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir del dia de la notificació, d'acord amb el que estableix l'art. 110.3 de la Llei 30/1992, de Règim Jurídic de les Administracions Públiques i del Procediment administratiu Comú, i articles 58.1 de la Llei de la Jurisdicció Contenciosa Administrativa, i 57.2.f) de la Llei de la Jurisdicció Contenciosa Administrativa (disposició addicional onzena de la Llei 30/1992). Tot açò sense perjudici que s'utilitze qualsevol altra via que es considere oportuna.